b'\n_START_ARTICLE_\nPauli R\xc3\xa4s\xc3\xa4nen (kansanedustaja)\n_START_PARAGRAPH_\nPauli Emil R\xc3\xa4s\xc3\xa4nen (6. lokakuuta 1935 Suonenjoki \xe2\x80\x93 18. helmikuuta 2017 Oulu) oli suomalainen l\xc3\xa4\xc3\xa4k\xc3\xa4ri ja poliitikko. R\xc3\xa4s\xc3\xa4nen toimi kansanedustajana vuosina 1966\xe2\x80\x931978. H\xc3\xa4n edusti Oulun l\xc3\xa4\xc3\xa4nin vaalipiiri\xc3\xa4 ja kuului Suomen Kansan Demokraattisen Liiton eduskuntaryhm\xc3\xa4\xc3\xa4n. _NEWLINE_R\xc3\xa4s\xc3\xa4sen vanhemmat olivat maanviljelij\xc3\xa4 Juho Emil R\xc3\xa4s\xc3\xa4nen ja Impi Onerva Karvonen. H\xc3\xa4n p\xc3\xa4\xc3\xa4si ylioppilaaksi 1954 ja valmistui l\xc3\xa4\xc3\xa4ketieteen lisensiaatiksi 1963. R\xc3\xa4s\xc3\xa4nen toimi Oulu Oy:n tehtaanl\xc3\xa4\xc3\xa4k\xc3\xa4rin\xc3\xa4 1963, Kempeleen, Oulunsalon ja Hailuodon kunnanl\xc3\xa4\xc3\xa4k\xc3\xa4rin\xc3\xa4 1963\xe2\x80\x931972 ja terveyskeskusl\xc3\xa4\xc3\xa4k\xc3\xa4rin\xc3\xa4 1972\xe2\x80\x931977. H\xc3\xa4n toimi vuodesta 1977 alkaen yksityisl\xc3\xa4\xc3\xa4k\xc3\xa4rin\xc3\xa4 Oulussa erikoisalanaan akupunktio._NEWLINE_R\xc3\xa4s\xc3\xa4nen oli presidentin valitsijamiehen\xc3\xa4 vuosien 1968 ja 1978 presidentinvaaleissa. H\xc3\xa4n toimi Suomen kansan demokraattisen liiton Oulun piirij\xc3\xa4rjest\xc3\xb6n puheenjohtajana ja oli television ohjelmaneuvoston j\xc3\xa4senen\xc3\xa4.'